Kevin Rudd
Kevin Rudd, f. 21.9.1957, australsk politiker, Australiens premierminister 2007-2010 og 2013. Rudd er uddannet sinolog og arbejdede 1981-88 for Australiens udenrigstjeneste; han var bl.a. udstationeret i Stockholm og Beijing. I 1989-92 var han stabschef for Queenslands premierminister og bidrog bl.a. til reformer i uddannelsessektoren. Rudd blev 1998 indvalgt til Australiens parlament for Labor, og 2001 blev han oppositionens udenrigspolitiske talsmand; som sådan var han stærkt kritisk over for Australiens støtte til invasionen af Irak 2003. Han blev i december 2006 Laborpartiets leder. Rudd er fortaler for en "tredje vejs-politik" hvor et frit marked støttes af en begrænset, men effektiv offentlig sektor.
Ved valget i 2007 vandt Labor en overbevisende sejr, og Rudd overtog premierministerposten efter John Howard. I juni 2010 trådte han imidlertid tilbage som premierminister som følge af manglende opbakning fra sit partis side. Han efterfulgtes af Julia Gillard. Efter valget i august 2010 blev Rudd udpeget til ny udenrigsminister af Gillard; denne post trak han sig fra i februar 2012.
I juni 2013 udfordrede Rudd Gillard som leder af Labor; han vandt afstemningen, hvorefter Gillard trak sig som premierminister og Rudd kunne atter besætte denne post. I september samme år måtte Labor og Rudd se sig slået ved parlamentsvalget af Liberal Party og dets leder, Tony Abbott.